ሁለተኛው ዙር የሦስትዮሽ ውይይት ሰባት አማካሪ ድርጅቶችን በመምረጥ ተጠናቀቀ
 ታላቁ የኢትዮጵያ ህዳሴ የኤሌክትሪክ ኃይል ማመንጫ ግድብ በታችኛው የተፋሰሱ አገራት በሚያሳድረው ተጽዕኖ ላይ የሚያማክሩ ተቋማትን ለመምረጥ ሲደረግ የነበረው የኢትዮጵያ፣ ሱዳንና ግብጽ የውኃ ሚኒስትሮች ውይይት በስኬት ተጠናቀቀ።ከውይይቱ በኋላ የሱዳኑ የመስኖ ሚኒስትር ሞአቴዝ ሙሳ እንዳሉት ግድቡ ሊኖረው በሚችለው ተጽዕኖ ላይ የሚያማክሩ 7 ድርጅቶች በዕጩነት ተመርጠዋል ማለታቸውን ኢዜአ አህራም የተሰኘው የግብጽ ድረ-ገጽን ዋቢ አድርጎ ዘግቧል።ሚኒስትሮቹ በቀጣይ ወር  ሲገናኙ ከሰባቱ አንድ አሊያም ሁለት አማካሪዎችን መርጠው ይፋ እንደሚያደርጉ ነው ሚኒስትሩ ያመለከቱት።ለአማካሪነት በዕጩነት ከቀረቡት ተቋማት መካከል የጀርመን፣ የስዊዘርላንድ፣ የፈረንሣይ፣ የሆላንድና የአውስትራሊያ ድርጅቶች ይግኙበታል።ተቋማቱ የሚመረጡት ባላቸው አለም አቀፋዊ ተወዳዳሪነት፣ ያለፈ ተሞክሮና ክፍያን መሰረት አድርጎ እንደሆነም ለማወቅ ተችሏል።አንድ የእንግሊዝ የሕግ ተቋም ደግሞ የሚመረጠውን አማካሪ ድርጅት የገንዘብና አስተዳደራዊ ጉዳዮችን እንዲቆጣጠር ተመርጧል።ሶስተኛው ዙር ውይይት በቀጣዩ ወር እንደሚካሄድ የጠቀሱት ሚኒስትሩ ውይይቱ የሚካሄድበት ቦታም በቅርቡ ይፋ ይደረጋል  ብለዋል።እንደ ኢዜአ ዘገባ የሦስቱ አገራት የመስኖና የውኃ ሚኒስትሮች አማካሪ ቡድኑ የሚያጠናውን ጥናት የሚከታተል የሦስትዮሽ የጋራ ኮሚቴ ለማቋቋም መስማማታቸው የሚታወስ ነው።